На основу чл. 23., 32. и 33. Одлуке о месним заједницама на територији општине Сента („Службени гласник општине Сента“, број 12/21), Другостепена изборна комисија за спровођење избора за чланове савета месних заједница на територији општине Сента, на седници одржаној 19. јула 2021. године, донела је

**П О С Л О В Н И К**

**О РАДУ ДРУГОСТЕПЕНЕ ИЗБОРНЕ КОМИСИЈЕ**

**ЗА СПРОВОЂЕЊЕ ИЗБОРА ЗА ЧЛАНОВЕ САВЕТА МЕСНИХ ЗАЈЕДНИЦА**

**НА ТЕРИТОРИЈИ ОПШТИНЕ СЕНТА**

**I ОСНОВНЕ ОДРЕДБЕ**

Члан 1.

 Овим пословником уређују се питања организације, начина рада и одлучивања Другостепене изборне комисије за спровођење избора за чланове савета месних заједница на територији општине Сента (у даљем тексту: Другостепена изборна комисија), као и друга питања од значаја за рад Другостепене изборне комисије.

 Члан 2.

 Седиште Другостепене изборне комисије је у Сенти, Главни трг број 1.

 Члан 3.

 Другостепена изборна комисија у свом раду користи печат и штамбиљ Скупштине општине Сента ( у даљем тексту: Скупштина oпштине).

 **II САСТАВ И НАДЛЕЖНОСТ ДРУГОСТЕПЕНЕ ИЗБОРНЕ КОМИСИЈЕ**

 *Састав Другостепене изборне комисије*

 Члан 4.

Другостепену изборну комисију чине председник и два члана.

Другостепена изборна комисија има секретара кога именује Скупштина општине и који учествује у раду Другостепене изборне комисије, без права одлучивања.

 *Права и обавезе*

 *Председник Другостепене изборне комисије*

 Члан 5.

 Председник Другостепене изборне комисије:

* Представља Другостепену изборну комисију;
* организује рад Другостепене изборне комисије;
* сазива седнице Другостепене изборне комисије и председава седницама;
* стара се о примени Пословника о раду Другостепене изборне комисије;
* стара се о томе да Другостепена изборна комисија своје послове обавља у складу са прописима и благовремено;
* потписује акта Другостепене изборне комисије;
* обавља друге послове утврђене овим пословником.

*Чланови Другостепене изборне комисије*

 Члан 6.

 Чланови Другостепене изборне комисије имају право и обавезу да:

* редовно присуствују седницама Другостепене изборне комисије;
* учествују у расправи о питањима која су на дневном реду седнице Другостепене изборне комисије и гласају о сваком предлогу о коме се одлучује на седници;
* обављају све дужности и задатке које одреди председник Другостепене изборне комисије и Другостепена изборна комисија.

 *Секретар Другостепене изборне комисије*

 Члан 7.

 Секретар Другостепене изборне комисије:

* припрема седнице Другостепене изборне комисије;
* стара се о припреми предлога аката које доноси Другостепена изборна комисија;
* обавља и друге послове у складу са овим Пословником.

 *Надлежност Другостепене изборне комисије*

 Члан 8.

Другостепена изборна комисија врши следеће послове:

1) доноси Пословник о раду Другостепене изборне комисије;

2) у другом степену одлучује по приговорима на решење Изборне комисије за спровођење избора за чланове савета месних заједница на територији општине Сента

III НАЧИН РАДА И ОДЛУЧИВАЊА

 Члан 9.

 Другостепена изборна комисија доноси одлуке већином гласова од укупног броја чланова.

 Другостепена изборна комисија је самостална у свом раду.

 *Сазивање седнице Другостепене изборне комисије*

 Члан 10.

 Седницу Другостепене изборне комисије сазива председник Другостепене изборне комисије.

 Седница Другостепена изборне комисије се сазива писаним/електронским или телефонским путем, као и на други одговарајући начин, у зависности од материјала по тачкама из предложеног дневног реда.

 Позив за сазив седнице садржи: дан, време, место одржавања седнице и предлог дневног реда. Уз позив се члановима Другостепене изборне комисије доставља матријал по тачкама предложеног дневног реда, као и записник са претходне седнице Другостепене изборне комисије, уколико је сачињен.

 Дневни ред седнице предлаже председник Другостепене изборне комисије, уз помоћ секретара Другостепене изборне комисије.

 Када се седница Другостепене изборне комисије сазива телефонским путем или на други одговарајући начин, дневни ред седнице се предлаже и материјал се уручује на самој седници или се чланови упознају са материјалом и дневним редом на самој седници.

 *Отварање седнице и учешће на седници Другостепене изборне комисије*

 Члан 11.

 Комисија ради и пуноважно одлучује ако седници присуствује већина од укупног броја чланова.

 Седници председава председник Другостепене изборне комисије, односно у његовом одсуству члан кога одреди председник Другостепене изборне комисије.

 Отварајући седницу, председавајући констатује број присутних чланова Другостепене изборне комисије.

 У расправи на седници могу да учествују председник, чланови, секретар Комисије.

 *Ток седнице*

 Члан 12.

 Пре утврђивања дневног реда приступа се усвајању записника са претходне седнице Другостепене изборне комисије.

Примедбе на записник може да изнесе сваки члан.

О изнетим примедбама на записник, Другостепена изборна комисија одлучује редоследом којим су изнете.

Након одлучивања о примедбама на записник, председавајући ставља на гласање усвајање записника са прихваћеним примедбама.

Уколико нема изнетих примедби на записник, председавајући ставља на гласање записник.

 Члан 13.

 Дневни ред седнице утврђује Другостепена изборна комисија.

 Право да предложи измену или допуну предложеног дневног реда има сваки члан Другостепене изборне комисије.

 О предлозима за измену или допуну предложеног дневног реда одлучује се без расправе, редом којим су предлози изнети на седници.

 Након изјашњавања о предлозима за измену или допуну предложеног дневног реда, Другостепена изборна комисија гласа о усвајању дневног реда у целини.

 *Одржавање реда на седници*

 Члан 14.

 Председавајући се стара о раду на седници и даје реч члановима.

 *Одлучивање*

 Члан 15.

 Другостепена изборна комисија доноси одлуке већином гласова од укупног броја чланова комисије.

 У оквиру једне тачке дневног реда, председавајући ставља на гласање предлоге редом којим су изнети.

 Пошто утврди да је расправа по тачки дневног реда исцрпљена, председавајући закључује расправу, након чега се прелази на одлучивање.

 Након донете одлуке на седници Другостепене изборне комисије о приговору, секретар Комисије припрема нацрт решења или другог акта у складу са одлуком комисије.

 У поступку по приговорима сходно се примењују одредбе закона којим се уређује општи управни поступак.

 Члан 16.

 Одлуку по приговору Другостепена изборна комисија доноси у року од 48 часова од часа пријема приговора и доставља га подносиоцу приговора.

 *Записник*

 Члан 17.

 О раду на седници сачињава се записник.

 Записник садржи главне податке о раду на седници, и то: о присутним и одсутним члановима, о тачкама о којима се расправљало, са именима учесника у расправи, о одлукама и другим актима који су на седници донети, као и резултатима гласања на седници.

 Председник, члан и секретар Другостепене изборне комисије, могу захтевати да се у записник унесе њихово издвојено мишљење.

 Записник потписују председавајући седници и секретар Комисије.

 О сачињавању и чувању записника стара се секретар Другостепене изборне комисије.

 Члан 18.

 Председник, чланови и секретар Другостепене изборне комисије имају право на накнаду за рад у Комисији.

 **VII ИЗМЕНЕ И ДОПУНЕ ПОСЛОВНИКА**

 Члан 19.

 Право предлагања измена и допуна Пословника има сваки члан Комисије.

 Предлог за измену и допуну пословника подноси се у писаном облику.

 **VIII ПРЕЛАЗНЕ И ЗАВРШНЕ ОДРЕДБЕ**

 Члан 20.

 Питања која се односе на рад Другостепене изборне комисије, а која нису уређена овим пословником, могу се уредити појединачним актима Другостепене изборне комисије, у складу са Одлуком о месним заједницама.

 Члан 21.

 Пословник ступа на снагу даном доношења.

.

 **У Сенти,**

**Дана: 19. јула 2021. године**

**Број: 013-11/2021-IV**

 **ПРЕДСЕДНИК**

 **ДРУГОСТЕПЕНЕ ИЗБОРНЕ КОМИСИЈЕ**

 **Ибоља Поша дипл. правник**